ཆེས་མཐོའི་ཁྲིམས་ཁང་གི་ཉེས་དོན་ཁྲིམས་ར་དང་པོའི་འགོ་འཛིན་དབྱང་དབན་མིང་གིས་རང་རྒྱལ་དུ་ཁྱིམ་ཚང་ནང་བཟའ་ཚང་དབར་ཉེས་རྡུང་གཏོང་ཇེ་མང་དུ་གྱུར་པའི་གནས་ཚུལ་ཐོན་མོད།འོན་ཀྱང་ད་ཆ་རང་རྒྱལ་ལ་ཆེད་དམིགས་ཀྱི་ཁྲིམས་ལུགས་སམ་ཡང་ན་ཚད་ལྡན་ཡིག་ཆའི་ཐོག་ནས་ཁྱིམ་ཚང་གི་ཉེས་རྡུང་གྱོད་གཞི་ཐག་གཅོད་བྱེད་པའི་ལས་རིམ་དང་།གྱོད་གཞི་དངོས།སྲིད་ཇུས་བཅས་ལ་བལྟོས་ནས་བཟོས་པའི་གཏན་འབེབས་ཤིག་མེད་ལ་ཁྲིམས་འཛིན་ལག་ལེན་ཁྲོད་གནད་དོན་མང་པོ་ཞིག་ཡོད་པ་སྟེ།གཅིག་ནི་ཉེས་པ་བསགས་པའི་དོན་དངོས་ཤེས་དཀའ་བ་སྟེ།ཁྱིམ་ཚང་ནང་ཉེས་རྡུང་བཏང་བའི་ཉེས་པ་གསོག་སྐབས་ཕྱི་མིས་ཤེས་དཀའ་བ་དང་།གལ་སྲིད་སྡུག་གཅོད་མྱོང་མཁན་ནམ་ཡང་ན་དེའི་གཉེན་ཉེ་དང་།ཁྱིམ་མཚེས།ལས་རོགས་ཀྱིས་ཤེས་ཀྱངཁྱིམ་གྱི་ཞབས་འདྲེན་ཕྱིར་མངོན་མི་ཉནདངའབྲེལ་མེད་ཀྱིས་ཇུས་འཁྲི་མི་བྱེད་པསོགས་ཀྱི་བསམ་བློའི་ཤུགས་རྐྱེན་གྱིས་གནས་ཚུལ་ཤོད་མི་ཕོད་པའམ་ཤོད་འདོད་མི་བྱེད་སྟབས་ཁྲིམས་འཛིན་ལས་ཁུངས་ཀྱིས་ཁྱིམ་ཚང་ནང་ཉེས་རྡུང་བཏང་བའི་ཉེས་པའི་དོན་དངོས་འཕྲལ་མར་ཤེས་དཀའ་བར་གྱུར་པ་དང་།གཉིས་ནི་ཞུ་གཏུག་བརྒྱུད་རིམ་བརྒྱུད་དཀའ་བ་སྟེ།ཁྱིམ་ཚང་ནང་ཉེས་རྡུང་བཏང་བའི་ཉེས་གསོག་བྱ་བ་འགའ་དམངས་དོན་རྩོད་གཞིའམ་ཡང་ན་བདེ་འཇགས་དོ་དམ་ལས་འགལ་བའི་བྱེད་སྤྱོད་ཅིག་ལ་བརྩིས་ནས་ཐག་གཅོད་བྱེད་ལ།ཁྲིམས་འཛིན་པ་འགས་ཁྱིམ་ཚང་གི་ཉེས་རྡུང་དེ་ཁྱིམ་གྱི་བྱ་བར་བརྩིས་ནས་ཐེ་གཏོགས་མི་བྱེད་པ་དང་གྱོད་ཁོངས་སུ་འཇུག་གི་མེད་པ་མ་ཟད།སྡུག་གཅོད་མྱོང་མཁན་ལ་རྨས་སྐྱོན་ཚབས་ཆེན་ཕོག་མེད་པ་དང་ཤི་སྐྱོན་བྱུང་མེད་པ་དག་སྒེར་གྱི་ངོས་ནས་ཁྲིམས་གཏུགས་བྱེད་ཁོངས་སུ་གཏོགས་ཀྱང་།སྡུག་གཅོད་མྱོང་མཁན་གྱིས་ཁྲིམས་ལ་གཏུག་རྒྱུ་མི་ཤེས་པའམ་ཡང་ན་ནུས་པ་མེད་པར་བརྟེན་ཉེས་དོན་ཞུ་གཏུག་གི་བརྒྱུད་རིམ་བརྒྱུད་དཀའ་བར་གྱུར།གསུམ་ནི་གྱོད་ཁོངས་སུ་འཇུག་རྒྱུ་དང་ཉེས་པ་གཏན་ལ་འབེབས་རྒྱུ་ཁ་གསལ་མེད་པ་སྟེ།ད་ལྟ་ལག་ལེན་བསྟར་མུས་ཀྱི་ཉེས་ཁྲིམས་གཏན་འབེབས་བཞིན་སྡུག་གཅོད་གཏོང་བ་དང་གསོ་འགན་མི་འཁུར་བར་བསྐྱུར་བའི་ནག་ཉེས་གྲུབ་པར་ངེས་པར་དུགནས་ཚུལ་ཚབས་ལྕི་པོདགོས་སྟབས་ཉེས་ཁྲིམས་དང་ཁྲིམས་འཛིན་ཐོག་ནས་གང་ཞིགགནས་ཚུལ་ཚབས་ལྕི་པོཡིན་པའི་འགྲེལ་བཤད་ཁ་གསལ་མེད་པ་དེས་ཉེས་གསོག་དེ་གཉིས་པོ་གྱོད་ཁོངས་སུ་འཇུག་པ་དང་།ཞུ་གཏུག་བྱེད་པ།ཉེས་པ་གཏན་ལ་འབེབས་པ་བཅས་ཀྱི་ཚད་གཞི་གཅིག་མཐུན་ཞིག་མེད་པར་གྱུར་ལ།ཁྱིམ་ཚང་ནང་ཉེས་རྡུང་བཏང་བའི་ཉེས་གསོག་དང་འབྲེལ་བའི་རྐང་བཙུགས་ནས་གནོད་འཚེ་བཏང་བ་དང་།རྐང་བཙུགས་ནས་མི་བསད་པ།སྡུག་གཅོད་བཏང་བ།གསོ་འགན་མི་འཁུར་བར་བསྐྱུར་བའི་ཉེས་པ་སོགས་དབྱེ་བ་གསལ་པོ་མེད་པ་དེས་ཉེས་པ་གཏན་འཁེལ་དང་ཆད་པ་གཅོད་རྒྱུར་དཀའ་ངལ་འཕྲད་ཀྱི་ཡོད།བཞི་ནི་ཉེས་པ་དང་ཆད་པ་ལྕི་ཡང་དོ་མི་མཉམ་པ་སྟེ།བྱས་ཉེས་ཚད་འབེབས་སྐབས་ཁྱིམ་ཚང་ནང་ཉེས་རྡུང་བཏང་ནས་ཉེས་པ་བསགས་པའི་གྱོད་གཞི་དང་ཁྱིམ་ཚང་ནང་ཉེས་རྡུང་བཏང་བ་འགོག་པ་དང་དེ་ལས་གཡོལ་བའི་སྐབས་སྡུག་གཅོད་གཏོང་མཁན་རྨས་པ་དང་བསད་པའི་ཉེས་པ་བསགས་པའི་གྱོད་གཞིའི་དབར་དབྱེ་བ་མི་ཕྱེ་བ་དང་།གྱོད་གཞི་འདྲ་བ་གཉིས་ལ་ཁྲིམས་གཅོད་མི་གཅིག་ལ་བྱས་ཉེས་ཚད་འབེབས་ཀྱང་ཧེ་བག་ཆེ་བའི་གནས་ཚུལ་མངོན་གསལ་དོད་པ་བཅས་རེད་ཅེས་ངོ་སྤྲོད་བྱས།